Kim Andersen (V), 2012-03-02:
Jeg vil gerne sige, at jeg naturligvis tager de bemærkninger fra Folketingets formand ad notam.
Jeg havde vel i og for sig heller ikke ventet andet svar, og jeg anerkender, at formanden næppe heller i situationen kan give andet svar, men jeg opfatter det her som en lidt alvorlig situation.
Og det tror jeg også at formanden er klar over, når et medlem som jeg begynder min tale med at fremhæve det.
Jeg forventer derfor også, at min indledning her bliver fulgt op, og at jeg også får en respons på det fra Folketingets formand.
Der bliver nikket, og det siger jeg tak for.
Med hensyn til det foreliggende beslutningsforslag vil jeg sige, at det jo er ejendommeligt, at regeringens parlamentariske grundlag fremsætter et sådant forslag, som standser sagsbehandlingen af et aktstykke i Folketingets Finansudvalg vedrørende en meget vigtig sag i den danske finansielle sektor, som har at gøre med en konkret fusion, nemlig fusionen mellem Aarhus Lokalbank og Vestjysk-BANK.
Jeg skal gøre den bemærkning, at i de 10 år med VK-regeringen observerede jeg ikke, at VK-regeringens parlamentariske grundlag agerede på den måde, men det er åbenbart noget, man kan leve med og acceptere fra den nuværende regerings side, oven i købet i et så vigtigt og væsentligt forslag, som det, vi her behandler.
Det er jo ganske, ganske alvorligt, at man midt i Finansudvalgets behandling af et aktstykke på baggrund af en lovgivning, der er vedtaget, og en bankpakke, bankpakke IV, der har bred tilslutning i Folketinget, intervenerer på den her måde.
Det er vigtigt for os alle sammen, for virksomhederne, arbejdspladserne og vores virksomheders indtjeningsevne, at der er gode finansieringsmuligheder og stabilitet i den finansielle sektor.
Derfor er vi i den finanskrisesituation, som vi er i her i landet og internationalt, nødt til i et vist omfang at holde hånden under de kreditinstitutioner, som kommer i vanskeligheder.
Det er i vores alle sammens interesse, for ellers risikerer vi nogle dominoeffekter, som får uoverskuelige konsekvenser.
Venstre er derfor ikke indstillet på at medvirke til gennemførelsen af det her beslutningsforslag, og vi opfordrer til, at vi snarest muligt igen får gang i sagsbehandlingen af aktstykket i Folketingets Finansudvalg.
Og jeg vil gerne bede den fungerende minister på området om at komme herop og helt klart og utvetydigt på regeringens og sit partis vegne tage afstand fra de intentioner, der ligger bag beslutningsforslaget.
Jeg vil sådan set begynde lidt anderledes, end jeg havde planlagt, og jeg vil også godt begynde med at henvende mig til Folketingets formand, for jeg synes, det er yderst uheldigt, at den ansvarlige ressortminister ikke er til stede ved behandlingen af det her principielle og meget vigtige forslag.
Jeg bliver nødt til at sige, at det ikke er ordentligt i forhold til Folketingets arbejde.
Jeg bliver nødt til at sige, at vi må have så meget ærlighed i tingene, at vi erkender, at det meget uopsættelige møde, ministeren åbenbart har, er et, som vi andre har kunnet løbe fra for få minutter siden for at nå ind til førstebehandlingen af et beslutningsforslag, som der er indkaldt til ekstraordinært i dag kl. 9.00 efter aftale med det pågældende ressortministerium.
Derfor synes jeg ikke, at det er respekt for Folketingets arbejde, og jeg synes ikke, at det er rimelige vilkår, man giver Folketingets medlemmer, uanset om de er fra oppositionen eller er en del af regeringens parlamentariske grundlag.
Jeg vil i og for sig gerne tillade mig at stille det spørgsmål til Folketingets formand, om det på den baggrund ikke ville være hensigtsmæssigt at udsætte sagens behandling.